《有怀》
宋代·刘子翚

溪石磊磊出，溪光失溶溶。
呼童理新堰，小驻万折东。
素杙竞骈立，苍皮堆已重。
谁裁一道天，忽堕顾视中。
远渌送凫鹜，余兹上杉松。
微波且勿摇，照我澹有容。
炎曦为变色，爽气排高空。
怀哉所亲爱，此适未遽同。
徜徉孰为伴，惟有溪头风。
时来翻素书，颇似惊我慵。
骚骚复策策，涉猎味正浓。
久而寂无声，无乃意逢融。
却泛碧沧浪，鳞鳞散遗踪。
我亦隐几酣，那能辨雌雄。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。